|  |  |
| --- | --- |
|  |  Disgrifiad o Rôl Wirfoddoli**Cynorthwy-ydd Budd-daliadau (Digidol)** |
|  |  |

**Cefndir**

Mae’n bleser gennym lansio Turn2us Connect, project gwirfoddoli newydd sy’n dechrau ym mis Ionawr 2019. Nod Turn2us Connect yw helpu pobl drwy adegau anodd drwy eu paru â gwirfoddolwyr i’w helpu i fynd drwy’r broses o wneud cais am fudd-daliadau.

Mae modd paru pobl sy’n gwneud cais am fudd-daliadau, sef Connections, â gwirfoddolwr, hynny yw Cyfaill Digidol. Bydd Cyfeillion Digidol yn law i afael ynddi, yn rhoi cymorth emosiynol ac ymarferol i rannu’r daith o gyfnod anodd ym mywydau pobl.

Gan y gwyddom fod y system fudd-daliadau’n gymhleth iawn, mae pob achos yn wahanol, hyd yn oed i arbenigwr. Dyma pam fod eich angen chi arnom, y Cynorthwy-ydd Budd-daliadau (Digidol). Er bod gan y Cyfeillion Digidol rywfaint o wybodaeth am y system fudd-daliadau, byddwch chi’n arbenigwr yn y maes. Bydd y rôl yn rhoi cymorth hollbwysig i’r Cyfeillion Digidol, yn eu helpu i ateb unrhyw ymholiadau cymhleth sy’n dod i law.

Gall y rôl gyd-fynd â’ch amserlen brysur. Gallwch roi cymorth gwerthfawr o’ch ystafell fyw, ar eich egwyl paned, neu ar y trên i’r gwaith. Y cyfan sydd ei angen arnoch yw ffôn clyfar a’r awydd i helpu pobl drwy gyfnod anodd.

**Ble?**

Rôl ddigidol yw hon. Y cyfan fydd ei angen arnoch yw’r ffôn clyfar a mynediad i Wi-Fi neu ddata symudol fel bod modd gwirfoddoli pryd bynnag y gallwch.

**Pryd?**

Mae hyblygrwydd y rôl hon yn golygu y gallwn drefnu’r adeg fwyaf cyfle i chi fod ar gael. Gofynnwn i Gynorthwywyr Budd-daliadau geisio ymateb i Gyfeillion Digidol o fewn 24 awr i helpu'r gwasanaeth i gael ei gynnal mor effeithiol â phosibl.

**Ymrwymiad Amser**

Bydd angen i chi gwblhau’ch hyfforddiant ym mis Rhagfyr yn barod at fis Ionawr 2019. Gan ein bod yng nghamau cynnar y project hwn o hyd, byddwn yn datblygu’r hyfforddiant ym mis Hydref a mis Tachwedd. Bwriadwn gwblhau’r hyfforddiant o fewn 7 awr.

Ar y dechrau, gofynnwn i wirfoddolwyr ymrwymo i 12 wythnos. Ar ôl hwn gallwn gael sgwrs fach i weld a hoffech ddal ati, symud ymlaen i her newydd neu ystyried rolau eraill â ni.

**Tasgau perthnasol**

Fel Cynorthwy-ydd Budd-daliadau (Digidol) byddwch wrth law i ateb ymholiadau cymhleth a gaiff y Cyfeillion Digidol gan eu Cysylltiadau.

Byddwch yn adnodd amhrisiadwy i Gyfeillion Digidol. Bydd eich gwybodaeth gadarn o’r system fudd-daliadau a’r broses gwneud cais yn helpu Cyfeilion Digidol i roi’r gwasanaeth gorau y gallant.

Mae’n bwysig nodi **nad rhoi cyngor yw’ch rôl chi.** Byddwch yn rhoi cymorth ymarferol a gwybodaeth. Bydd cyfyngiadau’r rôl yn cael eu hesbonio’n llawn yn ystod yr hyfforddiant.

**Sgiliau gofynnol**

* Bydd angen gwybodaeth drylwyr o system les y DU arnoch – efallai eich bod yn gweithio ym maes budd-daliadau neu'n arfer gwneud hynny.
* Bod yn hyderus wrth ddefnyddio appiau sgwrsio fel WhatsApp.
* Gallu defnyddi’r we i ymchwilio a chyfeirio Cyfeillion Digidol at wybodaeth ddefnyddiol.

**Hyfforddiant a Chymorth**

* Caiff yr holl wirfoddolwyr sesiwn gyflwyno i Turn2us a hyfforddiant perthnasol i’r rôl.
* Gallai’r hyfforddiant fod wyneb yn wyneb neu drwy fodiwlau ar-lein, neu gymysgedd o’r ddau.
* Caiff gwirfoddolwyr gymorth gan ein Swyddog Project Gwirfoddol, Rheolwr Cymorth Gwirfoddol a’r Swyddogion Cymorth Gwirfoddol.
* Cewch gymorth a diweddariadau rheolaidd ar waith Turn2us.

**Pa fanteision sydd i chi?**

* Mae hon yn rôl hyblyg sy’n berffaith i rywun sydd am helpu eraill ond na all ymrwymo i ddiwrnod neu amser penodol.
* Byddwch yn teimlo’n dda o wybod eich bod yn gwneud newid cadarnhaol i fywydau pobl sy’n stryffaglu'n ariannol.
* Cewch gymorth llawn gan elusen genedlaethol sydd wedi cyflawni nod ansawdd Buddsoddi mewn Gwirfoddolwyr i‘n rhaglen wirfoddoli.
* Ar ôl cyfnod cymhwyso o wirfoddoli boddhaol, gallwch ofyn am eirda.
* Bydd y rôl yn helpu i ddatblygu’ch sgiliau a’ch profiad ymhellach a bydd yn edrych yn wych ar eich CV!

**Gwybodaeth Ychwanegol**

* Bydd angen dau ganolwr arnom. Byddwn yn cysylltu â nhw i gael eu barn ar ba un a ydych yn addas i’r rôl hon.
* Nid yw’n ofynnol, ond gofynnwn i chi gwblhau’r ffurflen monitro amrywiaeth i sicrhau ein bod yn cynnwys cynifer o bobl â phosibl.
* Cydymffurfiwn â deddfwriaeth gyfredol GDPR a byddwn yn rhoi canllawiau i chi yn ystod yr hyfforddiant ar gadw gwybodaeth gyfrinachol. Caiff eich manylion eu cadw’n ddiogel ac ni chânt fyth eu rhoi i asiantaethau eraill heb gael eich caniatâd rhag blaen.

Gweler ein Polisi Preifatrwydd yn [www.turn2us.org.uk/Privacy-Policy](http://www.turn2us.org.uk/Privacy-Policy) i gael rhagor o wybodaeth am sut y byddwn yn defnyddio eich gwybodaeth.